Document ID: 32004D0595

KOMISJONI OTSUS,
29. juuli 2004,
millega luuakse terviseohutuse näidissertifikaat koerte, kasside ja valgetuhkrute ühendusse importimiseks nendega kauplemise tarvis
(teatavaks tehtud numbri K(2004) 1947 all)
(EMPs kohaldatav tekst)
(2004/595/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I punktis osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 17 lõike 2 punkti b,
ning arvestades järgmist:
(1)
Direktiivis 92/65/EMÜ sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega ning nende impordiks ühendusse.
(2)
Euroopa Parlamendi ja nõukogu 26. mai 2003. aasta määruses (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiu nõudeid ja millega muudetakse nõukogu direktiivi 92/65/EMÜ, (2) sätestatakse lemmikloomade mittekaubandusliku liikumise suhtes kohaldatavad loomatervishoiu nõuded ja sellise liikumise kontrolli suhtes kohaldatavad eeskirjad. Kõnealuse määruse üks eesmärk on tagada loomadega kauplemise ja nende mittekaubandusliku liikumise suhtes kohaldatavate eeskirjade ühtsus ning vältida pettust.
(3)
Lisaks sellele muudeti direktiivi 92/65/EMÜ määrusega (EÜ) nr 998/2003 nii, et kõnealuse direktiiviga nähakse ette, et koerad, kassid ja valgetuhkrud peavad kauplemiseks rahuldama kõnealuses määruses sätestatud nõudeid.
(4)
Seega on asjakohane vastu võtta eeskirjad koerte, kasside ja valgetuhkrute ühendusse importimise suhtes nendega kauplemise tarvis, mis vastavad eeskirjadele kõnealuste loomade mittekaubandusliku importimise suhtes, säilitades samas direktiivi 92/65/EMÜ artikliga 16 nõutava kliinilise läbivaatuse.
(5)
On asjakohane tagada, et kolmanda riigi sertifitseerivate ametnike poolt kohaldatavad eeskirjad ja põhimõtted pakuvad piisavaid tagatisi. Seepärast tuleks koeri, kasse ja valgetuhkruid lubada kauplemiseks ühendusse importida ainult riikidest, mis on loetletud nõukogu 21. detsembri 1976. aasta otsuse 79/542/EMÜ, millega koostatakse nende kolmandate riikide loetelu, millest liikmesriigid lubavad importida veiseid, sigu, hobuseid, lambaid ja kitsi ning värsket liha ja lihatooteid, (3) lisas või määruse (EÜ) nr 998/2003 II lisas.
(6)
Otsusega 2004/203/EÜ (4) on loodud kooskõlas määrusega (EÜ) nr 998/2003 terviseohutuse näidissertifikaat kolmandatest riikidest pärit koerte, kasside ja valgetuhkrute mittekaubandusliku liikumise tarvis. Seega tuleks luua näidissertifikaat koerte, kasside ja valgetuhkrute ühendusse importimiseks nendega kauplemise tarvis.
(7)
Määrusega (EÜ) nr 998/2003 muudeti direktiivi 92/65/EMÜ artiklit 10, et viia koerte, kasside ja valgetuhkrutega kauplemise suhtes kohaldatavad tingimused kooskõlla mittekaubandusliku liikumise suhtes kohaldatavate tingimustega, ning järelikult tuleks tunnistada kehtetuks komisjoni 18. aprilli 1994. aasta otsus 94/273/EÜ, (5) Ühendkuningriigis ja Iirimaal turuleviimiseks mujalt kui kõnealustest riikidest pärit koerte ja kasside veterinaarsertifikaatide kohta.
(8)
Käesoleva otsusega ette nähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid lubavad importida koeri, kasse ja valgetuhkruid direktiivi 92/65/EMÜ artiklis 16 osutatud kauplemiseks vastavalt järgmistele nõuetele:
a)
kõnealused loomad on pärit kolmandatest riikidest, mis on loetletud otsuse 79/542/EMÜ II lisas või määruse (EÜ) nr 998/2003 II lisa B ja C osa 2. jaos;
b)
kõnealuste loomadega on kaasas sertifikaat, mis on kooskõlas käesoleva otsuse lisaga ette nähtud näidisega.
Kõnealust sertifikaati nõutakse sisenemisel esimese lõigu punktis a osutatud mis tahes kolmandast riigist liikmesriiki, välja arvatud Iirimaale, Rootsi ja Ühendkuningriiki, ning määruse (EÜ) nr 998/2003 II lisa B ja C osa 2. jaos loetletud mis tahes kolmandast riigist Iirimaale, Rootsi ja Ühendkuningriiki.
Artikkel 2
Otsus 94/273/EÜ tunnistatakse kehtetuks.
Artikkel 3
Käesolevat otsust kohaldatakse alates 12. oktoobrist 2004.
Artikkel 4
Käesolev otsus on adresseeritud liikmesriikidele.
Brüssel, 29. juulil 2004

Labels: 12
3
6